Univerzita Komenského v Bratislave

Rímskokatolícka cyrilometodská bohoslovecká fakulta

Kňazský seminár sv. Františka Xaverského v Banskej Bystrici

Banská 28, 976 32 Badín

Oponentský posudok

habilitačnej práce ThLic. Miloša Lichnera, D.Th.

p.t. „**Kontextuálny pohľad na sviatosť krstu v sermones svätého Augustína”**

Teologické myslenie od čias cirkevných otcov až po súčasnosť je výrazným spôsobom poznačené vplyvom jedného z najväčších západných cirkevných otcov, svätého Augustína. Tento filozof, teológ, spisovateľ, mysliteľ je neodmysliteľnou súčasťou „veľkej“ štvorky západných cirkevných Otcov [sv. Augustín, sv. Ambróz, sv. Gregor I., sv. Hieronym], ktorí vo svojej dobe predstavovali hĺbku teologicko-filozofického myslenia s výrazným vplyvom na rozvoj teologickej doktríny až po súčasnú dobu.

Habilitant sa v predkladanej práci podujíma na náročnú, svojím spôsobom bádateľskú a pre naše teologické poznanie veľmi prínosnú prácu predstaviť celkový pohľad na chápanie sviatosti krstu u svätého Augustína v jeho *sermones.* Autor zdôvodňuje rozhodnutie prečo si vybral práve sv. Augustína (s.6) a je namieste jeho kritický postoj vo vzťahu ku skutočnostiam, že nie všetky tézy prednesené týmto autorom boli Cirkvou prijaté. To však nebráni – na strane druhej – vyzdvihnúť realitu nezastupiteľného miesta tohto mysliteľa, teológa, filozofa v západnom myslení, čoho najlepším dôkazom je neustály návrat k prameňom vedy sformovanej týmto cirkevným Otcom. Pre akceptovanie spracovanej témy je dôležité špecifikovanie diel, ktoré náš autor zahrnul pod pojem sermones u sv. Augustína, pre naplnenie zámerov tejto habilitačnej práce. Kontinuálne štúdium predmetných textov metódou postupného „vynárania tém“ je adekvátnym postupom teologickej analýzy obsahu bez potreby zachovania chronologickej následnosti jednotlivých textov sv. Augustína.

Text práce je členený na sedem kapitol (alebo častí?), ktoré sú označené rímskymi číslicami. Po predstavení krstnej teológie (s.4), čo je titul zriedkavo používaný a poukázaní na metódu a rozdelenie práce s dôrazom na používané diela (s.19) autor privádza čitateľa k tretej kapitole pt. „Corpus katechetických kázní v príprave na krst“ (s.26-71). Táto (tretia) kapitola (časť?) začína: „V prvej časti práce....“, čo je zrejme omyl a autor mal na mysli?: V prvej časti kapitoly... Správna formácia počas obdobia katechumenátu je dôležitá pre zodpovedný život v Cirkvi a sviatostnú disciplínu. Habilitant poukazuje na rozličné aspekty, ktoré v príprave na krst zohrávajú dôležitú úlohu – dôležitý význam má motivácia. Podnetný text aj pre súčasnú teologickú spojitosť sviatosti krstu a eschatologickou pravdou večného cieľa ku ktorému je človek povolaný, nachádzame v časti B na s.45: „Teologicko-pastorálne riešenie problematiky odkladu krstu v kontexte eschatológie.“ Text má charakter historicko-liturgickej analýzy s prienikom do ekleziológie, na čo poukazuje aj text na s.59 v ktorom autor hovorí o dvojitom odpustení: „Prvé odpustenie sa týka samotného krstu, keď sa veriacemu odpustia všetky hriechy, a druhé odpustenie sa týka vzťahu veriaceho k ľuďom, ktorí mu ublížili pred udelením krstu...“(s.59).

Štvrtá kapitola pt. „Corpus antidonatistických kázní“ (s.72-133) na začiatku uvádza do problematiky cez historický exkurz a objasnenie situácie pred vznikom schizmy, samotné okolnosti vzniku schizmy a vstup Augustína do polemiky, v ktorej autor predstavuje jasnú teologicko-ekleziálnu argumentáciu s akcentom na samotnú podstatu sviatosti krstu, ktorý je vysluhovaný v Cirkvi ako v Kristovom tajomnom tele. Pozornosť si zasluhuje aj spracovanie problematiky pneumatologickej ekleziológie, pretože nielen sv. Augustín jej venoval pozornosť, ale spojitosť medzi Duchom Svätým a Cirkvou je zdôrazňovaná aj v súčasnej teológii v dielach významných pokoncilových teológov. Pneumatologický aspekt v sakramentológii Katolíckej cirkvi bol rovnako dôležitý pre Augustína, ako aj pre súčasnosť. Tento postoj je tým výraznejší, čím viac si uvedomujeme – ako hovorí sv. Augustín, že Cirkev je zmiešaná: sú v nej dobrí aj zlí (s.124), čo nie jej nedostatok, ale reálny stav. Na tomto mieste akoby Augustín písal o Cirkvi dneška: „Cirkev, v ktorej by neboli škandály, by nebola pravou Cirkvou“ (s.125).

Piata kapitola pt.“Corpus antipelagiánskych kázní (s.134-191) objasňuje pohľad, ale aj teologické postoje sv. Augustína voči pelagianizmu, ktorý zásadným spôsobom odmietol potrebu Božej milosti pre človeka. Prvotný hriech nie je možné zúžiť len na zlý príklad a podobným spôsobom nie je možné realativizovať potrebu Kristovej vykupiteľskej obety ako to hlásal Pelagius a ním prezentovaný teologický smer. Autor sústreďuje pozornosť najmä na problematiku krstu detí, pretože práve krst je prostriedkom pre sprostredkovanie nového života prijatím milosti posväcujúcej vo sviatosti krstu. Náš autor legitímne obchádza všetky problematické tézy hlásané Pelagiom o milosti (počiatok viery, dar vytrvalosti do konca života, vzťah milosti a slobodnej vôle, vzťah milosti, prirodzenosti a nadprirodzenosti), lebo „nemajú priamy vzťah s témou našej práce“ (s.140). Polemika s pelagianizmom je to závažnejšia, že prax Cirkvi bola sústredená predovšetkým na krst dospelých, čo vyplýva z Augustínových kázní o katechumenáte (por. s.143). Text piatej kapitoly môžeme z pohľadu recenzie prezentovať ako teologicky jasný, preferujúci teológiu milostí s prienikom do sakramentológie – špecificky krstu, kristologickým zdôvodnením soteriologickej pravdy Krista – Prostredníka – Vykupiteľa a ako text kristotypicko – ekleziálny [„Augustínova kristológia je však podstatne ekleziálna“ – s.176]. Toto tvrdenie podporuje aj prezentovanie spôsobu chápania Cirkvi u sv. Augustína, ktorý „bol presvedčený, že existovala dávno pred vtelením Božieho Syna“ (s.178). Naše poznanie je obohatené prístupom biskupa z Hippo, ktorý hovorí o Cirkvi od Abraháma (Ecclesia ab Abraham) a Cirkvi od Ábela (Ecclesia ab Abel). Cirkev vždy predstavuje cestu osobného posväcovania a vzrastu vo viere.

Záver práce je označený rímskou číslicou VI. a jej výstup autor prezentuje na ôsmych stranách; konštatuje, že Augustínova teológia krstu sa profilovala v zápase s donatizmom a pelagianizmom. Záver vyznieva ako sumarizácia uzáverov plynúca z analýzy predmetných diel sv. Augustína tak, ako si to autor stanovil v úvode práce.

Výkaz literatúry s ktorou autor pracuje, ako aj samotný spôsob využívania textov poukazuje na vynikajúcu orientáciu autora v samotných dielach a precíznu teologickú reflexiu, ktorá má svoje naplnenia aj v spracovaní poznámkového aparátu. V tomto kontexte môže byť predmetom diskusie otázka, nakoľko je potrebné v textovom aparáte uvádzať prepis citovaného textu v korpuse práce v pôvodnom jazyku?

Autor pracuje odborným štýlom, precízne formuluje myšlienky, štylisticky je práca zvládnutá na veľmi dobrej úrovni. To isté platí aj o úprave práce. Napriek tomu sa sporadicky objavujú aj niektoré nedostatky, napr.: Nejednotný zápis: Písma Sväté – Písma sväté? – napr. na s.20 je: Svätých písem. Taktiež: „...po návrate do katolíckej cirkvi“, a „...prešli do Katolíckej cirkvi“ (s.92), „...je však katolícka cirkev rozšírená...“(s.101).

Otázky do diskusie:

1. V práci na s.55 sa konštatuje: „Augustínova teológia je podstatne ovplyvnená eschatológiou.“ Je možné vzťahovať tento výrok na teologické myslenie sv. Augustína vo všeobecnosti, alebo eschatologická doktrína ovplyvňuje špecificky teológiu sviatosti krstu u sv. Augustína?
2. V čom spočíva – podľa Vášho názoru - dôvod, že Augustín nerozlíšil dôsledne osobnú morálnu svätosť od ekleziálnej svätosti v kontexte celkového chápania donatistickej teológie?
3. V kontexte chápania Cirkvi u sv. Augustína (s.179) – Cirkev od Abraháma a Cirkev od Ábela; môžeme túto mienku akceptovať vo vzťahu k ekleziológii Druhého vatikánskeho koncilu a špecificky k obsahu dokumentu Lumen gentium?

**Prácu odporúčam k obhajobe a vyjadrujem súhlas s ďalším habilitačným pokračovaním.**

Banská Bystrica – Badín prof. ThDr. Anton Adam, PhD.

3. marca 2015